ריצ'רד סטרייצ'י

**סר ריצ'רד סטרייצ'י** (באנגלית: **Richard Strachey**; 24 ביולי 1817 – 12 בפברואר 1908) היה איש צבא בריטי ואיש ממשל בהודו הבריטית.

## ביוגרפיה
סטרייצ'י נולד ב-1817, בסטואי שבמחוז סומרסט, בנו השלישי של אדוארד סטרייצ'י, ונכדו של סר הנרי סטרייצ'י, שהיה חבר פרלמנט במשך 39 שנים. סטרייצ'י למד בסמינר הצבאי באדיסקומב ולאחר סיום לימודיו הצטרף ב-1836 הוא עבר לגדוד ההנדסה בבנגל, ובמשך מספר שנים עסק בהקמת מערכות השקיה בפרובינציות הצפון-מערביות. רבים מבני משפחתו היו חלק מהממשל בהודו עד שזכו לכינוי הסרקסטי "ממשלת משפחת סטרייצ'י".

## קריירה
סטרייצ'י השתתף בשנים 1845–1846 במלחמה האנגלו-סיקית הראשונה בקרבות אליוואל וסובראון. לאחר ששמו הוזכר בדיווחים מהקרבות הוא קיבל דרגת מייג'ור כהוקרה על פועלו.

ב-1848 הוא יצא לטיבט עם ג.א. וינטרבוטום, כדי לחקור את האגמים מנאסארובר ורקשסטאל, שאחיו הנרי סטרייצ'י ביקר בהם שנתיים קודם לכן. שני האחים שבו לטיבט פעם נוספת ב-1849 בהליכה במעבר ניטי.

בשנים 1858–1865 שימש מזכיר בפועל ומזכיר הראג' הבריטי, ובשנים 1867–1871 נוצר עבורו תפקיד מיוחד של מנכ"ל תחום ההשקיה, מתוך ציפייה כי לאחר מכן יתמנה לתפקיד שר החקלאות בממשל בהודו. תקוותו התבדתה כאשר אלן אוקטביאן יום מונה לתפקיד ב-1870. במסגרת תפקידו היה סטרייצ'י אחראי בין היתר ליצירת תוכנית מפורטת לביזור הניהול הפיננסי של הודו - מדיניות שאחיו סר ג'ון סטרייצ'י יישם בהמשך תחת ממשלם של לורד מאיו ולורד ליטון.

סטרייצ'י עזב את הודו בשנת 1871, אך חזר אליה שוב ב-1877 להתייעצויות בנוגע לרכישת חברת הרכבת המזרחית של הודו, ואחר כך כנשיא ועדת החקירה בנושא הרעב בהודו. ב-1878 מונה לכהן במשך שישה חודשים כחבר במועצת המושל הכללי, במסגרתה העלה הצעות להתמודדות עם ירידת ערך הרופי. הצעותיו נדחו, אך הוא המשיך לקדם אותן במסגרות שונות עד שאומצו בשנת 1892 על ידי ועדה בראשותו של הלורד הרשל. באותה שנה ייצג סטרייצ'י את הודו הבריטית בוועידת המטבע הבינלאומית בבריסל. ב-1889 התפטר מכל תפקידיו בממשל כדי להיכנס לתפקיד יו"ר חברת הרכבות של הודו המזרחית.

במקביל לעבודתו בממשל הקדיש סטרייצ'י זמן רב לחקר הגאולוגיה, בוטניקה וטופוגרפיה של הרי ההימלאיה. בזכות מחקריו בתחום המטאורולוגיה הוא מונה ב-1883 ליו"ר מועצת המטאורולוגיה של החברה המלכותית, ובשנים 1888–1890 שימש נשיא החברה הגיאוגרפית המלכותית. ב-1897 הוענקה לו המדליה המלכותית של החברה המלכותית, וכן מסדר כוכב הודו.

## חיים אישיים
ממוזער|ליידי סטרייצ'י
[ממוזער|משפחתם של סר ריצ'רד וליידי סטרייצ'י. משמאל לימין: מרג'ורי, דורותי, [ליטון סטרייצ'י|ליטון, פרנל, אוליבר, דיק, ראלף, פיליפה, אלינור, ג'יימס .]]
סטרייצ'י היה בן כ-37 כשנישא לקרוליין בולס, שמתה בשנת 1855, כשנה לאחר חתונתם.

הוא נישא מחדש לאחר כארבע שנים לג'יין מריה גרנט בת ה-18, שקיבלה את התואר ליידי סטרייצ'י. ליידי ג'יין הפכה לסופרת מוכרת וסופרג'יסטית, וב-1907 הובילה בלונדון את מצעד הבוץ בקריאה למתן זכות בחירה לנשים. סר ריצ'רד וליידי סטרייצ'י היו הורים לשלושה עשר ילדים, מהם עשרה שרדו עד בגרות, וביניהם:
* דורותי בוסי (1865–1960) - אשתו של הצייר הצרפתי סימון בוסי, מחברת הרומן הלסבי "אוליביה".
* פיפה סטרייצ'י (1872–1968) - סופרג'יסטית ופעילה פמיניסטית.
* אוליבר סטרייצ'י (1874–1960) - סופר ומפצח צפנים שעבד בבלצ'לי פארק במהלך מלחמת העולם השנייה. היה נשוי לרובי מאיירס ולפעילה הפמיניסטית ריי קוסטלו סטרייצ'י (1887–1940).
* פרנל סטרייצ'י (1876–1951) - מנהלת מכללת הנשים ניונהאם בקיימברידג'.
* ליטון סטרייצ'י (1880–1932) - סופר והוגה דעות; בין יצירותיו הבולטות נמנות *"ויקטוריאנים בולטים"* וביוגרפיה של המלכה ויקטוריה.
* מרג'ורי סטרייצ'י (1882–1964) - בוגרת ניונהאם וסופרת
* ג'יימס סטרייצ'י (1887–1967) - פסיכואנליטיקאי וביוגרף של זיגמונד פרויד; היה נשוי לפסיכואנליטיקאית אליקס סטרייצ'י (1892–1973)
סטרייצ'י נפטר ב-12 בפברואר 1908.

## לקריאה נוספת

## קישורים חיצוניים

* מחקרים של ריצ'רד סטרייצ'י בספריית מורשת המגוון הביולוגי
* פרסומים של ריצ'רד סטרייצ'י בארכיון האינטרנט
* 
## הערות שוליים

קטגוריה:זוכי המדליה המלכותית
קטגוריה:מסדר כוכב הודו: אבירים מפקדים גבוהים
קטגוריה:עמיתי החברה המלכותית
קטגוריה:אנשי צבא בריטים
קטגוריה:אנשי ממשל באימפריה הבריטית
קטגוריה:בריטים שנולדו ב-1817
קטגוריה:בריטים שנפטרו ב-1908